
בחודש נובמבר פנינו לשר אהרונוביץ עם חתימות של חברי כנסת רבים על-מנת שיבחן מחדש את נושא תקן הכליאה, זאת בעקבות עסקת השחרור של גלעד שליט שכתוצאה ממנה שוחררו מעל 1,000 אסירים. לא ראינו שהורחב שטח המחיה של אסירים בעקבות המקומות שפונו, והסבירו לנו שאלה לא אותם מקומות ושלא כל אסיר יכול להיות בכל מקום. אמרנו שמבחינה מספרית יש היבט שצריך לבחון וביקשנו שיעשו את עבודת המטה שלהם, לנייד אסירים עד כמה שאפשר ולרווח את שטח המחיה, ומצד שני, להתאים את תקן הכליאה למה שקורה היום.

אומנם בבקשה הקודמת הוועדה אישרה את תקן הכליאה עד לחודש אוגוסט, אבל הנסיבות השתנו אחרי עסקת שליט – אנחנו בוודאי שמחים על כך, ברוך השם, חייל שלנו נמצא עם משפחתו, בביתו, במדינתו. 
אני מודה למשרד לביטחון פנים וגם לשר שהקשיב ואמר: נעשה עבודת מטה. ודרך אגב, יש גם כמה הצעות לדיון מהיר של חברי כנסת, שאמרו: הנה, בנובמבר פנינו לשר, והשר לא עונה לנו, והם ביקשו מנשיאות הכנסת לקיים דיון בוועדה. ישנם שישה-שבעה חברי כנסת שביקשו לקיים דיון – ולפי התקנון אני חייב תוך עשרה ימים לקיים דיון – וביקשתי מהם להתאזר בסבלנות כי אנשי שירות בתי-הסוהר מכינים עבודת מטה והבטיחו שיביאו את נתוני תקן הכליאה לאחר שתסתיים עבודתם. קיבלתי אתמול את הדיווח על עבודת המטה שנעשתה על-פי כל הפרמטרים, וראיתי גם את הלוח המפורט שבטח תסבירו בהמשך, ובו רואים שבפברואר 2012 ישנם 21,731 מקומות כליאה, ואשר 2,528 מתוכם לא נחשבים לצורך הצו המינהלי בגלל שמדובר בעובדים זרים או מסתננים, או מיועדים לגירוש, כך שבסך הכול מדובר במניין של 19,203 מקומות כליאה. מוצג פה פילוח סוגי האסירים, והמרווח שנוצר בין זה לזה מדבר על גמישות תפעולית של 2,330 מקומות. 
אנחנו מברכים על עבודת המטה שעשיתם, עבודה מנומקת וחשובה, אבל אנחנו חיים במדינה כה דינמית ולכן אני מבקש שתבדקו תוך כדי דיון אם נוכל להגדיל במעט את אחוז הגמישות התפעולית, כי אין לדעת איפה, מה יהיה ואיך יהיה.

מישהו רוצה לדבר? בבקשה.

<איילת טל:>
בסך הכול, המכתב שלי מפרט איך הגענו לתקן שאנחנו מבקשים לצורך שחרור מינהלי. כפי שציינתי, אנחנו מסתכלים על סך מקומות הכליאה שעומדים לרשות שירות בתי-הסוהר. אנחנו לא לוקחים בחשבון בתוך כל המקומות האלה את המקומות של הזרים לגירוש ושל המסתננים. אלה מקומות שמייחדים אותם תנודות קיצוניות מאוד ורמת ביטחון מזערית, והם שמורים אך ורק למשרד הפנים לצורך המסתננים והזרים לגירוש. כפי שאנחנו לא סופרים אותם לצורך התקן, כמובן שאנחנו לא סופרים אותם אחר-כך לצורך התפוסה.

<דוד אזולאי:>
בממוצע שנתי, באיזה מספר של זרים ומסתננים מדובר?

<שמעון בר גור:>
זרים לגירוש יש כרגע 1,700–1,800 בו-זמנית, והם מתחלפים כל הזמן. מדובר בכ-500 נקלטים בשבוע וכ-500 משתחררים בשבוע.

<קריאה:>
ועם המתקן החדש זה עוד אמור לעלות.

<דוד אזולאי:>
כל יום מגרשים ונכנסים חדשים? זה המצב?

<שמעון בר גור:>
כל יום קולטים, ובכל שבועיים-שלושה משחררים לארץ. לא מגרשים, אלא משחררים לארץ.

<בני נווה:>
בחודשים האחרונים מדובר בממוצע של 2,000 בחודש בערך. נכנסים, יוצאים – אותו דבר.

<דוד אזולאי:>
מה שאתה אומר זה כותרת.

<בני נווה:>
זה לא כותרת, זה דבר ידוע. הנתונים ידועים מזה זמן רב.

<דוד אזולאי:>
2,000 נכנסים כל חודש לארץ?

<היו"ר אמנון כהן:>
זה לא חדש, זה מופיע כל הזמן. בשביל זה מסיימים את הגדר. זה לא אליו.

<דוד אזולאי:>
לנו כאזרחים זה צריך להדליק פרוז'קטור אדום.

<קריאה:>
נכון.

<קריאה:>
הדליק, הדליק.

<קריאה:>
אנחנו עושים גדר.

<איילת טל:>
בשביל זה, בין היתר, הוועדה הזו העבירה את חוק המסתננים למניעת הסתננות.

<היו"ר אמנון כהן:>
העברתי את חוק המסתננים. מתי יקום חוק המסתננים? איפה המתקן?

<איילת טל:>
החוק הזה קיים. המתקן עצמו מוקם על-ידי צה"ל.

<שמעון בר גור:>
חצי שנה ממרץ. משרד הביטחון - - - חצי שנה ממרץ.

<דוד אזולאי:>
ומה יעזור המתקן? זה בשביל להשקיט את המצפון, להגיד שיש משהו - -

<איילת טל:>
מה שיעזור כנראה זה הפעילות כנגד המעסיקים.

<שמעון בר גור:>
והגדר.

<בני נווה:>
והגדר.

<עידו בן-יצחק:>
איילת, אני מציע שתעדכני את הממשלה שזאת הפעילות הדרושה, כי היו בוועדה שחשבו ככה אבל הממשלה לא קיבלה את העמדה הזאת.

<יפעת רווה:>
בוא לא ניכנס לזה עכשיו.

<דוד אזולאי:>
לא, אותי זה מעניין. אתם אל תיכנסו. אני אכנס.
<עידו בן-יצחק:>
כשדנו בחוק להסתננות, אנחנו חשבנו שהדבר הנכון הוא לפעול קודם כל נגד המעסיקים.

<יפעת רווה:>
לא על זה היה הוויכוח.

<דוד אזולאי:>
זה כמו חכמי חלם – במקום לבנות גשר חדש, בנו בית-חולים על-יד הגשר שפעם התמוטט.

<יפעת רווה:>
בהזדמנות נלבן את העניין.

<איילת טל:>
אני אגיד באופן כללי כי המכתב מדבר על זה: כדי לנהל בתי-סוהר ולהעביר אסירים ממקום למקום צריך איזושהי גמישות תפעולית. קודם כל, צריך את זה כי אם למשל אסיר נמצא בבית-משפט או יוצא לחקירה, או שהוא בבית-חולים, אז המיטה שלו נשמרת לו. כאשר יש עצור בחקירה שחוזר פתאום מבית-משפט אחרי שקיבל החלטה של בית-משפט שהוא עצור עד תום ההליכים, אז זה לא שבאותה שנייה הוא עובר למקום שלו, וכן לגבי מישהו שנשפט.

<היו"ר אמנון כהן:>
זו הגמישות.

<איילת טל:>
זו הגמישות.

בסך הכול יש לנו גמישות תפעולית, וכאשר אנחנו מתייחסים לאוכלוסיות שונות אנחנו מדברים על גמישות אחרת. אם אנחנו מדברים על גמישות של אגפים מיוחדים כמו: הפרדה או שב"כ, אז כמובן שבאגף של שב"כ הגמישות היא הרבה יותר גבוהה. אנחנו לא יכולים להכניס לשם שום אסיר שהוא לא בדיוק בחקירת שב"כ, כך שגם אם האגף יהיה קצת ריק או בתפוסה מלאה זה לא משנה לעניין הספירה הזו. כך יש לנו אגפים מיוחדים של נוער או נשים, או קשישים, או תוכניות גמילה מסמים – אוכלוסיות שדורשות מקומות ייחודיים, ואם יש מקום פנוי בקטינים אנחנו לא יכולים לשים שם בגיר, וכן הלאה.

בסך הכול הגמישות התפעולית ברוב המקומות היא 10%, לגבי אסירים ביטחוניים היא 5%, ולגבי אגפי הפרדה וכולי, היא 25%. 

בסעיף 10 למכתבי, תוכלו לראות, יש לנו עדכונים. עדכנו שוב את מה שהיושב-ראש פתח בו –למעלה מ-1,000 אסירים ששוחררו בעסקת שליט. דיברנו על המקומות שעברו הסבה כדי שיוכלו לקלוט מסתננים. יש לנו 240 מקומות חדשים שנפתחו בבית-סוהר "אלה", וזה כמובן בית-סוהר שמיועד לאסירים פליליים.

אנחנו תמיד מדווחים גם לוועדה. אגפים נמצאים בשיפוץ כל הזמן, 600 מקומות נמצאים עכשיו בשיפוץ. ישנם 100 מקומות בהם אנחנו עושים ריווח – אנחנו מוציאים חלק מהמיטות, אבל זה לא רק להוציא פיזית את המיטות אלא מעבר לכך.

<היו"ר אמנון כהן:>
יש לכם תוכנית עבודה, נכון?

<איילת טל:>
כל הזמן, אדוני, יש מקומות שהם לריווח או לשיפוץ, וכך הגענו לתקן הכליאה.

<היו"ר אמנון כהן:>
לפי הערכה, כמה אסירים קלים יותר שבלאו הכי היו משתחררים בעוד שבועיים-שלושה, היו משוחררים היום בעקבות תקן הכליאה המעודכן?

<איילת טל:>
אני לא יודעת להגיד על שבועיים-שלושה, אני יודעת להגיד: לו יהיה מחר שחרור מינהלי - -

<היו"ר אמנון כהן:>
בערך?

<שמעון בר גור:>
כ-600. טיפה פחות מ-600.

<איילת טל:>
590. משהו כזה.

<דוד אזולאי:>
וזה מבלי לקחת בחשבון את החוק שעבר?

<איילת טל:>
בהתחשב בחוק.

<היו"ר אמנון כהן:>
בהתחשב בחוק.

<איילת טל:>
כלומר, אנחנו מדברים רק על אסירים שעד ארבע שנים - -

<היו"ר אמנון כהן:>
שהם עד ארבע שנים, שקיבלו שליש.

<איילת טל:>
גם אם קיבלו שליש וגם אם לא. אם הם מגיעים לפרקם מבחינת החוק, לתוספת, אז הם משתחררים בשחרור מינהלי. ארבע שנים ויום, והלאה – יקבלו שחרור מינהלי כל אלה שקיבלו גם שחרור מוקדם.

<דוד אזולאי:>
על-פי תקן הכליאה החדש.

<איילת טל:>
כן.

<דוד אזולאי:>
ואלה שהיו מעוכבים עד היום?

<איילת טל:>
משתחררים כמובן.

<רחלה אראל:>
לא. בדיון הקודם אמרתם שיש 800 מעוכבים, נכון? זה היה עם החוק הישן.

<קריאה:>
לא. בדיון הקודם כשהוא אמר 800 מעוכבים, זה היה על-פי הקריטריונים של החוק הקודם.

<רחלה אראל:>
על-פי החוק הישן, בני צודק. על-פי החוק הישן היו 800 מעוכבים. עכשיו עם החוק החדש, מי שישתחרר הם רק המעוכבים שעונים לקריטריון של ארבע שנים או ארבע שנים פלוס שחרור על תנאי.

<קריאות:>
נכון.

<רחלה אראל:>
זאת אומרת, מי שהוא ארבע שנים ולא קיבל שחרור על תנאי, לא ישתחרר.

<קריאה:>
אמת.

<קריאה:>
כ-200 איש.

<איילת טל:>
לכן המינוח "מעוכב" לא מתאים.

<רחלה אראל:>
אבל יש פה בעיה.

<עידו בן-יצחק:>
אבל זה החוק שאושר. זה מה שאומר החוק שאושר. 

<איילת טל:>
אין פה בעיה בכלל, זה החוק.

<רחלה אראל:>
זה החוק, והחוק מייצר פה בעיה של אפליה.

<יפעת רווה:>
לא הבנתי. למה אפליה?

<איילת טל:>
אין פה אפליה. כל חוק שקובע קביעה כזו – מי זכאי ומי לא - -

<רחלה אראל:>
זה ברור. העניין הוא האנשים שיושבים בכלא ורואים שאלה יוצאים ואלה לא יוצאים, איך את מסבירה להם את האפליה הזאת?

<עידו בן-יצחק:>
יש אנשים שנגזרו עליהם ארבע שנים, ויש כאלה שנגזרו עליהם שבע שנים. אלה של השבע יגידו איך זה שהארבע משתחרר לפני. זה לא עניין של אפליה.

<איילת טל:>
זו לא אפליה. מה זאת אומרת? כמו עד היום, שהשתחררו שחרור מוקדם אנשים שקיבלו שחרור מוקדם, ולא השתחררו מי שלא קיבלו שחרור מוקדם.

<יפעת רווה:>
למה אפליה?
<רחלה אראל:>
לפחות את אלה שהיו המעוכבים, היו משחררים. ואז היתה אפשרות להתחיל את החוק החדש כשמודיעים שזה החוק החדש.

<יפעת רווה:>
אפליה בין מי למי?

<רחלה אראל:>
אפליה בין אלה של הארבע שנים, ובין אלה המעוכבים - - 

<היו"ר אמנון כהן:>
רחלה, את קיבלת זכות דיבור?

<איילת טל:>
החוק הזה כבר עבר.

<היו"ר אמנון כהן:>
אה, מותר לך. את בת בית פה.

<עידו בן-יצחק:>
קודם כל, צריך להבהיר: הדברים האלה נאמרו גם בדיוני הוועדה לפני שאישרנו את החוק, שמדובר בכ-200 או 250 אסירים, אני לא זוכר, שכתוצאה מכך לא ישתחררו בשחרור מינהלי. העניין הוא שכרגע אין שחרורים מינהליים, ולפי התקן החדש ישוחררו 600. אז נכון שלא שוחררו 800, אבל לא שוחררו 800 לא בגלל התקן, אלא בגלל החוק.

<קריאה:>
בדיוק.

<דוד אזולאי:>
אני מודה שאני לא מבין את הנוסחה. אם ניקח שתי קבוצות – יש קבוצות שנכללות בתוך הקטגוריה של החוק החדש של הארבע שנים - -

<איילת טל:>
לא, אדוני, זה לא שאלה בתוך הקטגוריה ואלה לא. בוא נסתכל על זה אחרת לגמרי: מה החוק שחל היום במדינת ישראל לעניין השחרור המינהלי?

<היו"ר אמנון כהן:>
לא, אחרי שעבר החוק - -

<איילת טל:>
זה החוק שחל היום, אדוני. הוא פורסם, זהו, זה מה שחל היום.

<היו"ר אמנון כהן:>
החוק שפורסם ב"רשומות", על זה תדברי.

<איילת טל:>
היום החוק אומר לנו דבר כזה – ואגב, אני רוצה למחוק מהלקסיקון: מעוכבים או לא מעוכבים, חוקים נחקקים בוועדה הזו מדי שבוע. ברגע שחוק נחקק - -

<רחלה אראל:>
כן, אבל חצי שנה ישנם אסירים שמחכים - -

<איילת טל:>
לא, את חוזרת אחורה לחוק שנחקק. החוק היום אומר דבר מפורש: כאשר תפוסה עולה על תקן הכליאה משתחרר אסיר שהוא עד ארבע שנים והוא מגיע לזמן שרשום בתוספת לחוק, בהתאם לכמה זמן שפוט האסיר. כל מי שנכנס בתוך התקופות המוגדרות ולפי סדר הקדימות שכתוב בחוק משתחרר. 

ומי ששפוט לארבע שנים ויום ומעלה – זאת אומרת, ששפוט לארבע שנים ויום, לחמש שנים, ל-20 שנה, ל-30 שנה – הוא משתחרר אם הוא קיבל שחרור מוקדם, שחרור בשליש. כל מי שהוא בפרק הזמן הזה של ארבע שנים ויום ומעלה וקיבל שליש, מקבל שחרור מינהלי. מי שלא קיבל שליש - -

<היו"ר אמנון כהן:>
שאין לו התנהגות הולמת, שלא נכנס לשיקום - -

<דוד אזולאי:>
לא, יכול להיות שיש לו התנהגות הולמת והוא שייך לעברייני מין, זו קטגוריה אחרת, דיברנו על זה - -

<היו"ר אמנון כהן:>
כן, כן. שהוא מסוכן לציבור.

<אורי מקלב:>
לא, הוא לא מקבל שליש בגלל שהוא מבקש טיפול, והוא מבקש להיות בין אלה שיכולים לקבל שליש, אבל לא נותנים לו בגלל שהמערכת לא יודעת לתת תשובות, ולא מוכנים לתת לו.

<היו"ר אמנון כהן:>
אבל כרגע זה לא הדיון. אלה לא משתחררים, נכון. זו בעיה אחרת. את זה אנחנו צריכים לפתור בזה שהוא ייכנס לשיקום - -
<דוד אזולאי:>
למעשה הוא נענש פעמיים: פעם אחת שהוא לא מקבל את השליש, ופעם שנייה שהוא לא מקבל גם את המינהלי – אני מדבר על אלה ששפוטים לארבע שנים ויום. נכון?

<איילת טל:>
החוק הזה אושר כבר.

<אורי מקלב:>
זה אושר אתמול, שלשום.

<קריאה:>
אתמול פורסם.

<אורי מקלב:>
לפי מה שאת אומרת וכמו שהצגת את זה עכשיו, לכאורה אין שום הבדל בין אסירים שמתחת לארבע שנים, ובין אסירים שמעל ארבע שנים אבל יש להם שליש. אבל אתם אמרתם לפני כמה ימים שיש הבדל, שאלה שלפני ארבע שנים לא יצטרכו בכלל, לא חתימה של הנציב ולא של אף אחד - -

<איילת טל:>
נכון. עכשיו אני מסבירה את זה. לשליש, אבל זה לא משנה למינהלי.

<אורי מקלב:>
למינהלי הציע יואל - -

<שמעון בר גור:>
הציע אבל זה לא התקבל.

<היו"ר אמנון כהן:>
לא היה תקן כליאה, תקן כליאה אוטומטי כביכול.

<אורי מקלב:>
הפירוש הוא שכרגע זה לא יכול להתבצע בגלל שאין תקן כליאה - -

<היו"ר אמנון כהן:>
לא. הם רצו לבטל את המושג "תקן כליאה" ושאסיר כזה יוכל להשתחרר אוטומטית אחרי שיעבור הזמן שלו. זה יותר טוב, אבל אמרנו שאז לא יהיה פיקוח פרלמנטרי.

<אורי מקלב:>
אדוני היושב-ראש, שחרור מינהלי זה בעקבות כך שיש תקן כליאה, ומכיוון שיש יותר אסירים מהמותר בתקן אנחנו משחררים אותם. אבל כרגע כשאין בעיה של מקום, דהיינו, על-פי תקן הכליאה של היום אין מי שעובר את תקן הכליאה, לא משתחררים שחרור מינהלי.

אבל נניח ואנחנו משנים היום את תקן הכליאה, אז לכאורה צריך לחול מה שיואל אמר לפני כמה ימים – שכל מי שמתחת לארבע שנים והוא מעל לתקן לא יצטרך אישור כזה או אחר והוא ישתחרר. ומי שמעל ארבע שנים, אומנם גם הוא יכול להשתחרר אבל אז צריך - -
<איילת טל:>
רק אם יהיה שחרור מוקדם גם, נכון. אבל זה - - -

<היו"ר אמנון כהן:>
אם יש לו את השליש.

<אורי מקלב:>
אבל גם אלה שמעל ארבע שנים ויש להם שליש נכנסים לתוך ה-pool הזה, גם הם בקבוצה הזאת?
<איילת טל:>
כן. בוודאי, בוודאי.

<דוד אזולאי:>
אנחנו נצטרך לבדוק. נוצר מצב שיש שני סוגים, ולמעשה מה שיקרה הוא שאלה שמעל ארבע שנים לא יקבלו את המינהלי, דבר שיכלו לקבל לפני כן גם בלי השליש.

<אורי מקלב:>
נכון. בהחלטה של החוק שהתקבל לפני יומיים פגענו מאוד-מאוד באסירים – הם גם פנו, גם טלפנו וגם כתבו מכתבים. אסיר עם חומרת עבירה שהיא פחותה מחומרת עבירה של אסיר אחר, והאסיר האחר ישתחרר - -

<היו"ר אמנון כהן:>
מה זה "פחות מחומרת העבירה"?

<אורי מקלב:>
זה קיבל חמש שנים וההוא קיבל שבע שנים, אבל ההוא קיבל שליש וזה לא קיבל שליש.

<יפעת רווה:>
יש סיבה לשליש.

<אורי מקלב:>
יוצא שההוא משתחרר - -

<היו"ר אמנון כהן:>
אבל ההוא קיבל שליש כי עשו כמה פעולות - -

<דוד אזולאי:>
יש כאלה שלא מקבלים שליש לא מפני שהם לא התנהגו כמו שצריך או בגלל בעיות משמעת, או מסוכנות. 

<היו"ר אמנון כהן:>
אלא בגלל שהם לא מודים באשמה.

<רחלה אראל:>
בדיוק.

<דוד אזולאי:>
יש כאלה שלא מודים באשמה. כן, גם זה.

<קריאה:>
לא, לא. אסיר שלא מודה באשמה לא יקבל.

<קריאה:>
זה ממש לא מדויק.

<איילת טל:>
כבודו, זה ממש לא ככה. זה לא קשור, אני רוצה להסביר משהו.
<היו"ר אמנון כהן:>
אם ההתנהגות שלו מצוינת והכול בסדר, אבל הוא אומר: אני לא מודה באשמה כי לא עשיתי את העבירה - -
<שמעון בר גור:>
היא נכנסה לנישה צרה מאוד, שגם שם - - - של עברייני מין. אסיר שביצע שוד ונשפט לעשר שנים שלא מודה באשמה, זה לא קשור אם הוא יקבל בוועדת שחרורים או לא.

<איילת טל:>
מישהו עם 20 שנה מקבל שחרור מוקדם, ומישהו עם שש שנים לא מקבל שחרור מוקדם – מה, זה משהו שאנחנו לא רואים כל יום? זה לא רק מספר השנים ולא העבירה - -

<היו"ר אמנון כהן:>
לי נאמר שאם יש מישהו שעשה עבירה והוא לא מודה אפילו ששפטו אותו, אבל ההתנהגות שלו מצוינת – אז יכול להיות מצב שהוא לא יקבל שליש?
<קריאה:>
רק על עבירות מין.

<רחלה אראל:>
לא רק.

<איילת טל:>
אדוני, יש פה שני אלמנטים ואנחנו נכנסים עכשיו לשאלה איך הוועדה מגיעה להחלטה. ועדת השחרורים בודקת שני דברים: היא בודקת אם האדם ראוי ואם הוא לא מסוכן לחברה. 

<היו"ר אמנון כהן:>
הבנתי.

<אורי מקלב:>
אדוני היושב-ראש, יש כאלה שקיבלו שליש בגלל שמב"ן, מרכז בריאות הנפש, או שירות בתי-הסוהר כן אישר להם שליש, אלא שוועדת גילוי עריות, וג"ע, לא אישרה להם בגלל סיבות אחרות, בלי להסביר הרבה ובכלל לא דרך - -
<איילת טל:>
קודם כל, שירות בתי-הסוהר הוא לא המאשר. ועדת השחרורים היא המאשרת.

<אורי מקלב:>
לא משנה. ועדת השחרורים אישרה, אבל וג"ע, ועדת גילוי עריות – זו עוד ועדה, ועדה חיצונית של משרד הרווחה – לא אישרה, היא טוענת למסוכנות בלי לנמק ולא משנה למה, והוא לא משתחרר ואין לו את השליש. כל גורמי המינהלה כן אישרו לו - -

<היו"ר אמנון כהן:>
יש עוד שיקולים לפעמים.

<אורי מקלב:>
יש עוד מעכבים - -

<היו"ר אמנון כהן:>
שמע, זה נושא מורכב. יש כאלה שנכנסים לפעמים על לא עוול בכפם, אבל יש כאלה בעלי מסוכנות אמיתית לציבור. חוקים אחרים עוסקים בשיקום, בחינוך, בהשכלה ובתעסוקה שלהם, ואנחנו הולכים לטפל בזה. אבל אין ספק שיש שם אנשים מסוכנים לציבור ממדרגה ראשונה והם צריכים להיענש בחומרה הרבה ביותר. אני לא מרחם על אף אחד כזה. אבל אם אפשר לשקם מישהו, אז נותנים לו את החסד הזה.
<אורי מקלב:>
אומר חבר הכנסת אזולאי ששחרור מינהלי לא קשור להתנהגות, ששחרור מינהלי צריך ללכת לכל האורך.

<היו"ר אמנון כהן:>
זה מה שיהיה.

<דוד אזולאי:>
זה מה שהיה עד היום.

<רחלה אראל:>
זה מה שהיה ועכשיו אין.

<אורי מקלב:>
זה מה שהיה, ועכשיו החוק ביטל את זה. שחרור מינהלי זה לא בגלל התנהגות טובה - -
<היו"ר אמנון כהן:>
אני התחברתי למה שהייעוץ המשפטי של המשרד לביטחון פנים אמר בפעם שעברה, שצריך להיות תקן מינהלי לא מספרי אלא לפי נוסחה מסוימת שעובדת אוטומטית כל הזמן וכשמגיעה המכסה, המחשב פולט נתונים ונגמר הסיפור. אבל מצד שני אנחנו רוצים פיקוח פרלמנטרי, רוצים לדעת איפה זה עומד ורוצים לעשות דיונים. אם זה קיים – קיים. תמיד אפשר לזמן את הדיון, להזמין את הפרטים ולקבל נתונים. אבל אלה שיקולים שאנחנו צריכים עדיין להתלבט בהם.

<דוד אזולאי:>
- - - כרגע אנחנו לא יכולים לשנות.

<יואל הדר:>
כרגע לא.

<דוד אזולאי:>
כרגע לא, אבל לשנות בהמשך אפשר. 

רבותי, אני מודה, יכול להיות שלא הבנתי את החוק שהעברנו ונוצר פה מצב שאני לא שלם אתו. מצב בו יש סוג אחד של אסירים שמקבלים גם את השליש וגם את המינהלי, וזה עד ארבע שנים. וסוג שני של אסירים, מארבע שנים ואילך, שאם הם לא קיבלו את השליש, הם גם לא יקבלו את המינהלי. נכון עד כאן?

<קריאה:>
כן, כן.

<דוד אזולאי:>
זה אומר שגרמנו לכך שהם ייענשו פעמיים. פעם אחת הוועדה החליטה שלא יקבלו את השליש – וזה לא אנחנו, זה הוועדה. פעם שנייה, גם את המעט הזה שיכלו והיה להם סיכוי לקבל, הם לא יקבלו היום. זה המצב, אלה העובדות, וכרגע אנחנו לא יכולים לשנות אותן. אין מה להתווכח עם זה, ואני לא מתכונן להתווכח עם זה. אני מודה, טעינו בנושא הזה ונצטרך למצוא את הדרך לתקן את זה – נעשה את זה בחקיקה או בתיאום עם המשרד. אני לא אכנס לוויכוח הזה כרגע. הבנתי את הרעיון, אדוני.

אני רוצה להגיד מילה טובה לשירות בתי-הסוהר ולברך על כך שבסופו של יום הגעתם למסקנה שצריך להקטין את תקן הכליאה. זה הרבה זמן שיושב-ראש הוועדה, וגם אני וחברים נוספים, נאבקנו בכל דרך פרלמנטרית אפשרית על-מנת להביא לתוצאה הזאת ואני מברך על כך. אני מודה לכם ומעריך את זה מאוד.

יחד עם זה, אני רוצה בכל זאת לקבל תשובה ברורה: בשחרור הקרוב שאחרי החוק ואחרי התקן החדש – האם אתם יודעים להגיד כמה אסירים הולכים להשתחרר בקטגוריה החדשה?

<בני נווה:>
אמרנו, כ-600 אסירים.

<דוד אזולאי:>
600 אסירים שהולכים להשתחרר. כלומר, גם מעל ארבע שנים, אם היה להם את השליש, הם ישתחררו. וזה נכנס לביצוע בתאריך שלכם? 

<קריאה:>
אנחנו מדברים על סדר גודל של כ-500 וקצת פליליים, ו-70 ביטחוניים בלבד.

<דוד אזולאי:>
70 ביטחוניים שנמצאים בתוך הארבע שנים?

<היו"ר אמנון כהן:>
אלה הביטחוניים הקלים יותר.

<דוד אזולאי:>
בביטחוניים, יש מצב שיש להם גם כן את השליש?

<קריאה:>
זה נתון לשיקול הדעת של ועדת השחרורים.

<קריאה:>
נדיר ביותר.

<רחלה אראל:>
בקושי. כמעט ולא.

<היו"ר אמנון כהן:>
יש ועדה שקובעת. לא שירות בתי-הסוהר קובע.

<דוד אזולאי:>
אני רוצה לשאול רק שתי שאלות, ברשותך, אדוני היושב-ראש. 

רציתי לשאול לגבי הזרים והמסתננים שנמצאים כרגע – כל התחזוקה שלהם היא על חשבון שירות בתי-הסוהר?

<איילת טל:>
כן, כן.

<היו"ר אמנון כהן:>
וקיבלתם תקציב נוסף?

<שמעון בר גור:>
התקבל בזמנו במסגרת הדיונים התקציביים, ועכשיו זה חלק מהבסיס.

<דוד אזולאי:>
לגבי בית-הסוהר "אלה" – האם כולו מופעל או רק חלקו?

<שמעון בר גור:>
כולו מופעל, למעט תת אגף שאמורה להיפתח בו מחלקה טיפולית כלשהי. אבל בסך הכול התפוסה היא מלאה.

<היו"ר אמנון כהן:>
כמה מטר לכל אחד שם? לפי החוק החדש, 4.5 מטר לפחות?

<בני נווה:>
5.7 בממוצע.

<היו"ר אמנון כהן:>
שם 5.7?

<בני נווה:>
כן.

<היו"ר אמנון כהן:>
ימות המשיח.

<דוד אזולאי:>
איזה סוג אסירים נמצאים שם, ב"אלה"?

<שמעון בר גור:>
אסירים פליליים ברמת ביטחון בינונית, אם אני לא טועה, עד 7 שנים או יתרת מאסר 7 שנים.

<דוד אזולאי:>
המבנה הוא נכס של שירות בתי-הסוהר?

<שמעון בר גור:>
הכול של שירות בתי-הסוהר.

<דוד אזולאי:>
המדינה רכשה את המבנה הזה לטובת שירות בתי-הסוהר והוא בחזקת שירות בתי-הסוהר?

<שמעון בר גור:>
הכול של שירות בתי-הסוהר.

<דוד אזולאי:>
מעניין כמה עלתה העסקה הזאת.

<היו"ר אמנון כהן:>
זה עניין של האוצר.

<דוד אזולאי:>
זה חומר למחשבה. שווה לשאול ולבדוק.

<היו"ר אמנון כהן:>
לגבי חוק המסתננים שהעברנו כאן – איפה הוא עומד, משרד הביטחון מקים את זה?

<איילת טל:>
משרד הפנים הוא זה שצריך להחליט מתי. החוק עבר והוא כבר פורסם. כרגע עוד אין צווים שהוצאו מכוח החוק הזה.

<היו"ר אמנון כהן:>
אמרתם: דחוף, דחוף, שר המשפטים, ראש הממשלה, דחוף, דחוף, ואיפה זה עומד?

<יואל הדר:>
גם חוק התכנון והבנייה דחוף, דחוף, דחוף - - -

<היו"ר אמנון כהן:>
שבע שנים יעברו עד - -
<איילת טל:>
אנחנו מבצעים לפי - -

<היו"ר אמנון כהן:>
שאלתי איפה זה עומד. משרד הביטחון בונה בסופו של דבר?

<איילת טל:>
כן. משרד הביטחון בונה. משרד הפנים הוא זה שיעשה את השימוש בצווים.

<היו"ר אמנון כהן:>
אני מדבר על הבנייה.

<שמעון בר גור:>
לדעתי, הם בשלב מאוחר של תכנון. הם מדברים על תחילת עבודה במרץ.

<היו"ר אמנון כהן:>
מרץ ממש? בשבוע הבא?

<קריאה:>
מרץ מתחיל מחר.

<שמעון בר גור:>
על זה הם מדברים.

<היו"ר אמנון כהן:>
בעזרת השם, איזה בשורה הבאתם לעם ישראל. 

והגדר, אתה תוכל לעדכן אותנו?

<יואל הדר:>
הדברים הדחופים באמת מתבצעים. זה לא מהיום למחר, אבל הם מתבצעים.

<היו"ר אמנון כהן:>
צריך לתת את הכלים, אתה אומר. בחקיקה אני נותן את הכלים.

<יואל הדר:>
נכון.

<היו"ר אמנון כהן:>
אבל אנחנו נותנים את הכלים תמיד, השאלה היא מה אחר כך.

רחלה, רצית להגיד משפט.

<רחלה אראל:>
רציתי לומר שהחוק עשוי, התקן כבר אוטוטו - -

<היו"ר אמנון כהן:>
תברכי אותי על התקן שהבאנו לוועדה בשיתופם של המשרד לביטחון פנים - -

<רחלה אראל:>
אני מברכת אתכם בשפע של ברכות, אני מחזקת את ידיכם, אני מעריכה ומוקירה - -

<היו"ר אמנון כהן:>
- - ושירות בתי-הסוהר עשה עבודה מעמיקה, חודשיים על המדוכה, חודשיים עובדים קשה ומאמתים מספרים, הולכים למקום, בודקים, סופרים, מעבירים, מרווחים - - 

<רחלה אראל:>
אבל לי יש תפקיד פה, והתפקיד פה הוא להסתכל על האנשים שנמצאים בחושך, ולהסתכל על מי שיסתכל בעיניים כלות על מי שישתחרר שחרור מינהלי מחר, והוא לא יזכה. למעשה, בעקבות המהלך של תיקון החקיקה כ-300 אסירים לא ישתחררו מחר. מדובר ב-300 אסירים שהם אסירים שמארבע שנים ומעלה ולא קיבלו שחרור על תנאי, וחיכו. הם מעוכבי השחרור המינהלי בתוך תקופת - - 

<היו"ר אמנון כהן:>
אנחנו יודעים את זה.

<רחלה אראל:>
תחושת האפליה בקרב האסירים האלה קשה ביותר ואי אפשר שלא להתייחס אליהם. אני מקווה מאוד שהוועדה תנסה לרפא את העוול הזה שנגרם ביחס אליהם משום שתחושה של אפליה היא תחושה מאוד קשה, ועל-פי רוב אתם מבצעים את מלאכתכם לעילא ולעילא, אתם רגישים לנושא זכויות אסירים, ואין שום הצדקה למה שקרה במקרה הזה. הם לא היו צריכים "ליפול" במקרה הזה. מוטב היה לקיים שחרור של כל המעוכבים באופן שוויוני ואחר-כך להחיל חוק חדש, מאשר לייצר דם סמוק פה ודם אחר שם. זה לא ראוי, זה לא נאה. 

הייתי רוצה להציג רק מקרה אחד של אסיר שביקש ממני במפורש להביא את עניינו בפני הוועדה: יושב בכלא איילון אסיר שנידון ל-12 שנות מאסר, הוא הורשע בעבירת מין והוא טען לחפותו לכל אורך מאסרו. האדם הזה, שמו יוסף נוף, הוא התיר לי לציין את שמו - -

<שמעון בר גור:>
הוא ידוע.

<רחלה אראל:>
האדם הזה, למעשה בגין אי הודאתו באשמה, לא יצא לחופשות וממילא גם לא קיבל שחרור על תנאי ממאסר, ולא קיבל טובות הנאה כתוצאה מזה שהוא לא נכנס למסלול של משוקמים ושל מטופלים. ובזמן שמתנהל כל הדיון, הוא מחכה בעיניים כלות לשחרור המינהלי משום שבנו יחידו שלח יד בנפשו – מדובר בילד בן 17 שנמצא בין חיים למוות – הוא מחכה לראות את בנו שמונשם ומורדם בתל-השומר, ומבחינתו השחרור המינהלי הזה קריטי.

<היו"ר אמנון כהן:>
למה, מה הבעיה? יתנו לו חופשה לראות את הבן.

<רחלה אראל:>
לא. זה לא עובד ככה.

<היו"ר אמנון כהן:>
אין ועדה שיכולה לבדוק מבחינה הומאנית - -

<רחלה אראל:>
הוא מחכה לשחרור המינהלי, ודרך המקרה הפרטי הזה - - 

<היו"ר אמנון כהן:>
לא, זה לא מקרה לשחרור מינהלי. זה מקרה הומאני שצריך לבדוק ולבחון לגופו של עניין, במגבלות כאלה ואחרות. אפשר לקחת אותו בליווי כזה או אחר שיראה את הילד שלו. אין קשר לשחרור מינהלי.

<רחלה אראל:>
השחרור המינהלי היה מאפשר לו לנסות ולהתאחד עם משפחתו, יש לו היבטים סוציאליים, יש לו היבטים חברתיים. בדרך הזו אנחנו לא מטפלים רק בצפיפות. אנחנו גם מורידים את רמת הלחץ והכעס במתקני הכליאה. יש עוד אלמנטים ועוד עניינים שהשחרור המינהלי נוגע להם, בייחוד שזה נוהג מינהלי שקנה שביתה ברבות הימים. שיניתם את זה עכשיו – בסדר, המחוקק הוא הקובע. רק דעו לכם שהאסיר שיושב בכלא ומחכה – הוא ועוד 300 אסירים – עוברים חוויה של אפליה קשה.

<היו"ר אמנון כהן:>
בסדר, זה לא הדיון כרגע. אנחנו מדברים על תקן כליאה כרגע. תקן הכליאה בסדר? החוק עבר כבר.

<יואל הדר:>
אמנון, משרד המשפטים רוצה להגיב.

<היו"ר אמנון כהן:>
שנייה, אני אתן לך. ציינו פה שם, אז צריך לטפל בזה.

<יפעת רווה:>
אני לא יכולה לחוות שום עמדה אם האדם עשה או לא עשה. ההנחה שלי היא שעלולים להיות מקרים של הרשעות שווא ואני לא יודעת מה קרה במקרה הזה. השם שהוזכר מוכר לי, האדם פנה גם אלינו, ואני הפניתי אותו לסנגוריה הציבורית לצורך בקשה למשפט חוזר על-מנת שיבדקו אם מגיע לו משפט חוזר או לא. 

המסלול לאדם שחלילה הורשע הרשעת שווא הוא לבקש משפט חוזר. כשלא משחררים עברייני מין שלא מודים, ההנחה היא שזה לא הרשעת שווא ושהם לא לוקחים את האחריות. יכול להיות וזה בכל תחום, שמישהו הורשע הרשעת שווא ואז זו בעיה אחרת, איומה, נוראה ונפרדת. אבל פה אין אפליה לדעתנו כי ההנחה היא שמי שלא מודה בעבירות מין – ככלל, אם זו לא הרשעת שווא – זה מישהו שלא לוקח אחריות.

<ישי שרון:>
היה על זה דיון אתמול - - -

<דוד אזולאי:>
יש פה פנייה של גברת רחלה אראל, ואני חושב שאולי אפשר בכל זאת למצוא את הדרך. אני מוכן גם לקחת על עצמי ולפנות בפנייה אישית - -

<שמעון בר גור:>
אדוני, אם הוא מגיש בקשה ואם זה מצב הבן שלו, אז כבר היו דברים מעולם של הוצאה בליווי לבית-חולים - -

<היו"ר אמנון כהן:>
כן, בליווי.

<דוד אזולאי:>
רבותי, אני מכיר את שירות בתי-הסוהר והיו מקרים כאלו. היה מקרה של אדם על ערש דווי ששירות בתי-הסוהר חרג ממנהגו והנציב הקודם עשה מעשה הומאני ביותר. אני בהחלט לוקח על עצמי את הנושא הזה, לפנות באופן אישי גם לשר לביטחון פנים, גם לנציב - -

<היו"ר אמנון כהן:>
אנחנו פונים פה כבר עכשיו, תעשו פנייה מסודרת שתיבחן. אבל לפנים משורת הדין, לבוא אולי בליווי כזה או אחר לראות את הילד - -

<דוד אזולאי:>
אדוני היושב-ראש, אני מציע שאתה כיושב-ראש ועדה תפנה גם - -

<היו"ר אמנון כהן:>
פניתי. מה, לא מספיק?

<דוד אזולאי:>
לא. אני מציע שתפנה בצורה מסודרת, בכתב - -

<קריאה:>
כמה זמן הוא בפנים?

<רחלה אראל:>
12 שנה. נשאר לו חודשיים והוא חשב שיקבל את המינהלי. הבן שלו בין חיים למוות וזה מה שכואב.
<דוד אזולאי:>
- - לשר לביטחון פנים. זה מקרה הומאני, מיוחד, שכדאי לפנות. גם אני אפנה באופן אישי. רחלה, אחרי הישיבה אני אשב אתך.

<היו"ר אמנון כהן:>
בסדר גמור. בבקשה, הסנגוריה הציבורית.

<ישי שרון:>
קודם כל, גם אני רוצה לברך את המשרד לביטחון פנים ואת הוועדה שהצליחו להגיע למצב שמוגשת בקשה חדשה לתקן כליאה. עם זאת, התחושה היא קצת חמצמצה, אני חייב להודות. קודם כל בגלל שזה לקח יחסית די הרבה זמן, וגם כי יש תחושה שזה פתרון חלקי לבעיה. ובנוסף, גם הצעת החוק שהעברנו – אני לא רוצה לחזור אחורה להתנגדות שלנו, פירטנו את הדברים פירוט רב בדיונים שהתקיימו בוועדה.

יש לי שתי נקודות לגופו של עניין לגבי התקן. די ברור שדרושה מחשבה מחדש לגבי המנגנון הזה ואיך שהוא מופעל. ניסיתי אתמול להבין את שיטת החישוב, זו שיטת חישוב שהוכנסה לפני כמה שנים, ואני חייב להודות שאני עדיין לא לגמרי מבין אותה.

אם אני מבין נכון, נקודת המוצא החשבונית של כל הסיפור הזה היא סך כל מקומות הכליאה. מוחלט שיש 21,731 מקומות כליאה וכבר בהחלטה הזו מגולם סוג של פיקציה, כי אתה מחליט שיש 21,000 מקומות כליאה, אבל אתה יודע שחצי או קצת פחות מחצי ממקומות הכליאה האלה בכלל לא ראויים למגורי אדם. ולכן, למה בכלל לקחת אותם בחשבון מלכתחילה? נקודת המוצא החשבונית היא כבר יוצרת איזושהי בעיה, איזושהי פיקציה. גם הגמישות התפעולית – פה אחוזים, שם אחוזים – אין שום קשר בין המספר שאנחנו מאשרים כאן היום לבין תנאי הצפיפות, והרציונל של הדבר הזה הוא הקלה על הצפיפות.

אנחנו לא יודעים מה תהיה מידת ההשפעה של התקן הזה ושל השחרור המינהלי על מרחב המחיה. לא שמענו, אגב, מה מרחב המחיה היום בשירות בתי-הסוהר, עד כמה זה ישנה את מרחב המחיה - - 

<דוד אזולאי:>
ב"אלה" שמענו. 

<ישי שרון:>
ב"אלה" זה 5.7.

<דוד אזולאי:>
זו בשורה טובה.

<ישי שרון:>
זו בשורה טובה. אני רואה שכל שנה מכניסים לשם עוד מקומות, אז יש לי יסוד סביר להניח שגם מרחב המחיה ב"אלה" ירד.

<רחלה אראל:>
גם "צלמון" התחיל ככה.

<ישי שרון:>
גם "צלמון" התחיל עם 4.5, ולדעתי היום הוא פחות מ-4.5.

יש תוכנית עבודה בשירות בתי-הסוהר, אבל כשמסתכלים על תוכנית העבודה הזאת רואים שהריווח הוא לעוד 20 שנה, והוא ריווח לא משמעותי כל-כך שעדיין לא מגיע לסטנדרט המקובל ברוב מדינות העולם. אגב, אני לא יודע אם התוכנית הזאת מתוקצבת עד הסוף, אלה עניינים שלא קשורים לתחומי המומחיות שלנו.

חשוב לי לומר לגורמים הנוגעים בדבר שמרחב המחיה שקיים היום בשירות בתי-הסוהר מעורר קושיות חוקתיות של ממש, והדבר הזה יצוץ מתישהו. לעניות דעתי, זה לא יורד מהקושיה החוקתית שעלתה כתוצאה מהלנת אסירים על הרצפה. מצב בו אסיר שוהה בשלושה מטר רבוע ובפחות מכך בחלק מהאגפים – ומדובר בתנאי זוהמה, כשהשירותים והמקלחת לא מופרדים – בעיני, זה בהחלט שווה למצב בו אסיר מולן על הרצפה, וזו נקודה למחשבה לגורמים הנוגעים בדבר. 

<היו"ר אמנון כהן:>
אנחנו די מסכימים לגישה, לטיעון הזה.

<ישי שרון:>
אני חושב שרוב האנשים כאן מסכימים לגישה הזאת. השאלה היא מה עושים.

<היו"ר אמנון כהן:>
גם הם מסכימים, פשוט אין להם כלים לעשות את הריווח הנכון.

<ישי שרון:>
אני לא אומר מה צריך לעשות – יש הרבה דברים שאפשר לעשות וכמובן שזה תלוי בתקציבים, בסדרי עדיפויות ובדברים אחרים. אבל הדבר המינימלי שהיה צריך להימנע ממנו זה לצמצם את המנגנון של השחרור המינהלי – מה שכבר עשינו, ולמצוא דרך לקשור בין השחרור המינהלי לבין מרחב מחיה מינימלי. 
אני חושב שהחיתוך צריך להיות חיתוך כולל. כשמדובר בשחרור לתקופות קצרות, אני לא רואה הבדל בין שחרור אסיר שנידון למאסר קצר ולא קיבל שחרור מוקדם, וגם הוא יכול להיות מסוכן, לבין אסיר שנידון לתקופה ארוכה ולא קיבל שחרור מוקדם מטעמים בירוקרטיים. יכול להיות שיש מקרים כאלה, אבל אני לא שמעתי ולא שמענו דוגמאות לאסירים שביצעו עבירות ממש בתקופה שהם שוחררו בשחרור מינהלי. כלומר, עניין המסוכנות לא הוכח ולא הובאו דוגמאות.

<היו"ר אמנון כהן:>
ואם הוא ביצע עבירות אחרי חודש?

<רחלה אראל:>
אפשר לתפוס אותו חזרה.

<היו"ר אמנון כהן:>
ודאי שאפשר. אבל אם לא תפסו אותו?

<ישי שרון:>
אנחנו מחילים את המנגנון הזה כבר 13 שנים ואני לא ראיתי מקרה כזה. יכול להיות שיש מקרים כאלה אבל זה לא הובא בפני הוועדה. אני לא רואה כאן פגיעה משמעותית בעניין המסוכנות.

לגבי הטענה שזה פוגע בתכליות הענישה – אני חושב שהמצב הנוכחי של שהייה במרחב מחיה של פחות מ-3 מטר רבוע הוא כשלעצמו פוגע יותר מכל דבר אחר בתכלית הענישה וחורג ממנה.

<היו"ר אמנון כהן:>
אני פונה שוב לשירות בתי-הסוהר ולמשרד לביטחון פנים: האם תסכימו שהוועדה גם תשפיע ותתן לכם כלים להגדלת הגמישות התפעולית? בדרך-כלל אנחנו עובדים בשיתוף פעולה ולא מתבצרים בעמדותינו. הוועדה מבקשת, אם אפשר לבוא לקראת, לתת לכם את הגמישות התפעולית ולהוריד את זה ב-300 כך שהמספר יעמוד על 16,573.

<יואל הדר:>
לא לרוב אנחנו עובדים בשיתוף פעולה, אלא כמעט באופן מלא אנחנו עובדים בשיתוף פעולה. להזכיר שתקן הכליאה הזה נקבע באוגוסט והוא ניתן למשך שנה. לכאורה, השר לא היה צריך - - -

<ישי שרון:>
חצי שנה.

<יואל הדר:>
הוא ניתן לשנה.

<היו"ר אמנון כהן:>
לשנה, אנחנו אישרנו את זה לשנה.

<יואל הדר:>
אנחנו נמצאים עכשיו בפחות מתום השנה מפני שהשר נעתר לבקשת יושב-ראש הוועדה והסכים לבחון מחדש את תקן הכליאה בעקבות הבחינה מחדש, למרות שמספר האסירים היום מתקרב דווקא למספר של תקן הכליאה הנוכחי בגלל נושא חלופת העצורים. כך שלכאורה לא היה צריך "לגעת" בתקן הכליאה, אבל בעקבות פנייה של יושב-ראש הוועדה הוא נעתר לבחון את הנושא הזה מחדש - -

<היו"ר אמנון כהן:>
אנחנו ברכנו על זה.

<יואל הדר:>
כן. בדקתי את הנושא והשר סבור שלעת הזאת המספר הנכון הוא כפי שהוא ביקש מיושב ראש הוועדה - -

<היו"ר אמנון כהן:>
ולמרות זאת?

<יואל הדר:>
ולמרות זאת הוא בדק את עצמו מחדש וסבור שעדיין המספר שהוא הציע - -

<דוד אזולאי:>
יואל, אני חושב - - 

<יואל הדר:>
- - ואני לא חושב שזה עקרוני. כמו שבאנו עכשיו - -

<דוד אזולאי:>
יואל, אני חושב שאם יושב-ראש הוועדה מבקש בקשה כל-כך צנועה, צריך למצוא את הדרך להיענות לבקשתו.

<היו"ר אמנון כהן:>
באמת צנוע. לא אמרתי 1,000 פחות.

<דוד אזולאי:>
הוא לא מבקש בקשות כאלה כל יום.

<יואל הדר:>
נכון, לא כל יום. לא כל יום אנחנו נמצאים פה על הנושא הזה, אבל - - 

<היו"ר אמנון כהן:>
יש את החוק הבא שאני נחוש להעביר, וביקשו ממני לעשות חשיבה מחדש. הוא חוק ראוי וטוב, אבל אני מבין את המערכת. לכן התשובה הסופית שלך יכולה להשפיע גם על החוקים האחרים – ביום שני יש עוד חוק, ואנחנו צריכים להיות בשיתוף פעולה בסך הכול.

<יואל הדר:>
החוק החדש הגיע לתג שמי, ואנחנו לא רוצים פה להיות "אנטי שמי".

<היו"ר אמנון כהן:>
בקיצור, אתה יכול לתקן?

<יואל הדר:>
לא, ניסיתי.

<היו"ר אמנון כהן:>
את העט הכנתי כבר.

<יואל הדר:>
אדוני, ניסיתי. ניסיתי לבקשת יושב-ראש הוועדה. אני מניח שאם יהיה צורך לבחון את זה מחדש שוב, אז יתקיים דיון. הרי הנושא מתעורר כשמפסיק השחרור המינהלי ולא כשיש שחרור מינהלי רוטיני. 

<היו"ר אמנון כהן:>
אז נעשה את האישור לחצי שנה?

<יואל הדר:>
אני לא חושב שאדוני רוצה את האישור לחצי שנה כי בפעם הקודמת, להזכיר לאדוני, הגענו לפה בגלל שלא היה תקן - -

<דוד אזולאי:>
אני חושב שאם ניענה לבקשתך זה יהיה לשנה.

<היו"ר אמנון כהן:>
זה מה שאני אומר, אם ניענה לבקשה אז לשנה.

<יואל הדר:>
אני רוצה להסביר למה לא. הרי בפעם שעברה הגענו לפה בגלל שתקן הכליאה פג, ולא היו שחרורים כי לא היה תקן כליאה. נכון?

<היו"ר אמנון כהן:>
נכון.

<יואל הדר:>
הפעם אנחנו נמצאים פה כשתקן הכליאה עדיין בתוקף. ולכן, בשביל מה שהוועדה רוצה, וגם אפשר לזמן אותנו קודם, כדי שתקן הכליאה יהיה בתוקף כל הזמן ולא יהיה מצב שהוא יפוג.

<היו"ר אמנון כהן:>
אתה אומר, בלי שום קשר, אתם תבואו או שאני אבקש, נעשה דיון, ואז נעשה תיאום מחדש - - 

<יואל הדר:>
נכון, ואז נעשה בחינה מחדש.
<היו"ר אמנון כהן:>
תקן הכליאה ימשיך "לעבוד", כפי שהוא - -

<יואל הדר:>
נכון. כמו עכשיו, כי עכשיו יש תקן.

<דוד אזולאי:>
שתקן הכליאה החדש כבר ייכנס לתוקף, ואז במרווח הנותר לנהל את המשא-ומתן בין הוועדה לבין המשרדים - -

<היו"ר אמנון כהן:>
אין משא-ומתן. או החלטה עכשיו - -
<קריאות:>
- - -

<היו"ר אמנון כהן:>
300, בסדר?

<דוד אזולאי:>
לא, אני לא יכול. באמת שאני לא יכול. אני ניסיתי. לא שלא ניסיתי. עכשיו ניסיתי, כמה פעמים.

<היו"ר אמנון כהן:>
200?

<יואל הדר:>
לא, אני לא יכול. באמת.

<היו"ר אמנון כהן:>
זה לא שוק פה. אבל רק תדע, יש לזה השלכות על דברים אחרים. קח את זה בחשבון, זה כתוב בפרוטוקול.

<יואל הדר:>
חשבון זה לא התחום החזק שלי.

<היו"ר אמנון כהן:>
אני כלכלן. סליחה, אני מתעסק בכלכלה - -

<דוד אזולאי:>
רגע, אז לכמה זמן אנחנו מאשרים את התקן הזה?

<היו"ר אמנון כהן:>
נאשר לשנה, עם אופציה - -

<יואל הדר:>
לשנה מהיום?

<היו"ר אמנון כהן:>
כן, שנה מהיום.

<דוד אזולאי:>
לא עד התאריך שקבעתם? - -

<היו"ר אמנון כהן:>
לא, הצו ההוא מתבטל. כתוב פה שהצו ההוא מתבטל.

<דוד אזולאי:>
השאלה היא אם אנחנו נשארים צמודים לתאריך ההוא.

<היו"ר אמנון כהן:>
לא, לא. הוא מתבטל.

<יואל הדר:>
עדיף לך התאריך היום מפני שבאוגוסט זה פגרה.

<היו"ר אמנון כהן:>
אני מסכים.

<דוד אזולאי:>
אתה יודע שהוועדה מתכנסת גם בפגרה.

<יואל הדר:>
אבל זה לא משנה - - 

<היו"ר אמנון כהן:>
נגמר, נגמר.

<יואל הדר:>
- - אין לזה משמעות מהבחינה הזו. אתם רוצים לזמן - -

<היו"ר אמנון כהן:>
אני עובר להצבעה: צו בתי הסוהר (קביעת תקן כליאה), התשע"ב-2012, על-פי מה שמונח על שולחן הוועדה ואחרי ששמענו את כל הנימוקים הראויים, וביקשנו להוריד את הכמות וההתעקשות שלהם הצליחה הפעם, אנחנו מאשרים את התקן כפי שהובא על-ידי המשרד לביטחון פנים ושירות בתי-הסוהר. מי בעד הצו?

הצבעה
בעד – 3

נגד – אין

נמנעים – אין

צו בתי הסוהר (קביעת תקן כליאה), התשע"ב-2012, נתקבל.
<היו"ר אמנון כהן:>
אוּשר פה אחד. בהצלחה. נעבור לחוק הבא בעוד חמש דקות. תודה רבה, הישיבה הזו נעולה.

<הישיבה ננעלה בשעה 09:45.>
